**СМЪРТЕН ИНЦИДЕНТ С ФУРАЖОМЕЛКА**

**I. Обстоятелства**

По време на инцидента пострадалото лице е било само и е извършвало дейност мелене на фураж (комбиниран – слънчоглед, овес и кориандър) на трифазна електрическа фуражомелка. При тази дейност лявата ръка на работника е захваната от ремъчната предавка на машината, която не е била обезопасена или по-точно ръкавът на облеклото му се е навъртял на шайбата на фуражомелката, в резултат на това се е скъсал ремъкът на ремъчната предавка и електромоторът е останал да работи на празен ход. Пострадалият е работил без сключен трудов договор.

През същия ден, лицето, което се явява работодател, след като многократно е правил опити да се свърже с пострадалия, отива на мястото на обекта, и го открива в безпомощно състояние.

По първоначални данни от съдебния лекар, смъртта на лицето е настъпила вследствие на задушаване, тъй като лицето на пострадалия се е намирало в прашната среда на земята.

**II. Причини за злополуката, нарушени нормативните актове и лица допуснали нарушения:**

1. При извършената проверка по спазване изискванията на трудовото законодателство е установено, че работодателят не е извършил задължителните периодични измервания на съпротивлението спрямо земя на защитната заземителна уредба на обект: „Животновъден обект – краварник”, в нарушение на чл. 200, ал.1, т. 3 от Наредба № 7 от 26 Септември 1999 г. за минималните изисквания за здравословни и безопасни условия на труд на работните места и при използване на работното оборудване, във връзка с чл.261, ал.3 от Наредба 16-116(ДВ бр.26 от 2008г.)

2. При извършената по спазване изискванията на трудовото законодателство е установено, че качествените показатели на осветителните уредби и устройства на обект: „Животновъден обект – краварник”, не са установени с периодични измервания, в нарушение на чл. 78, ал. 2 от Наредба № 7 от 26 Септември 1999 г. за минималните изисквания за здравословни и безопасни условия на труд на работните места и при използване на работното оборудване(ДВ 88 от 1999 г.), във връзка с чл. 381, т. 1 от Наредба № 16-116 от 08.02.2008 г. за техническа експлоатация на енергообзавеждането(ДВ бр. 26 от 2008 г.).

3. При извършената проверка по спазване изискванията на трудовото законодателство е констатирано, че работодателят по смисъла на § 1, т. 1 от Допълнителните разпоредби на Кодекса на труда не е осигурил здравословни и безопасни условия на труд така, че опасностите за живота и здравето на работника или служителя да бъдат отстранени, ограничени или намалени, като е допуснал в експлоатация работното оборудване – фуражомелка, на която движещи се части (ремъчна предавка) създават риск от злополуки, тъй като не са обезопасени (няма предпазен капак), в нарушение на чл. 275, ал. 1 от КТ във връзка с чл. 186, ал. 1 от Наредба № 7 от 23 Септември 1999 г. за минималните изисквания за здравословни и безопасни условия на труд на работните места и при използване на работното оборудване(ДВ бр. 88 от 1999 г.).

4. При извършената проверка по спазване изискванията на трудовото законодателство е констатирано, че юридическото лице, в качеството му на работодател по смисъла на § 1, т. 1 от Допълнителните разпоредби на Кодекса на труда, е допуснал до работа пострадалото лице да изпълнява трудова дейност като „животновъд” без сключен трудов договор в писмена форма, в нарушение на чл. 62, ал. 1 от Кодекса на труда във връзка с чл. 1, ал. 2 от Кодекса на труда. Лицето е упражнявал трудова дейност като „животновъд” с работно време от 7:30 часа до 16:30 часа, с уговорено трудово възнаграждение от 380,00 лв. и работно място - „Животновъден обект – краварник”.

По време на проверката са констатирани и други нарушения, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя за установените в т.3 и т.4 нарушения.

Съставен е Акт за спиране на фуражомелката и е обявено съществуване на трудово правоотношение с пострадалото лице.